De seneste nætters bilbrande i hovedstaden fortsætter, om end på lidt lavere blus.

Lidt over midnat blev der sat ild til først tre knallerter og derefter en bil på Nørrebro i København. Ildspåsættelserne skete med få minutters mellemrum, oplyser Københavns Politi.

- Tre knallerter blev stukket i brand på Blågårdsplads klokken 00:21, og så har der været en enkelt bilafbrænding klokken 00:23 i Baldersgade, men vi ser ikke umiddelbart nogen sammenhæng mellem de to episoder, siger vagtchef Henrik Stormer til DR Nyheder.

Han oplyser desuden, at politiet kun har nogle få spor at gå efter.

- Der er ingen vidner, der har set noget, og ved politiets ankomst var der intet at finde, men der er nogle tekniske spor, primært på den Audi, der blev stukket i brand på Baldersgade, siger han.

Læs også : To nætter med bilbrande: Politiet efterlyser vidner

Det er nu tredje nat i træk, at der er blevet stukket ild til parkerede biler i København. Natten til søndag blev der sat ild til mere end ti biler på og omkring Christianshavn, og natten til mandag var der to tilsvarende ”forhold”.

Københavns Politi ved endnu ikke, om hændelserne kan tilskrives den samme gerningsmand.

- Vi kan ikke afvise, at der en sammenhæng, men vi kan ikke sige noget med sikkerhed endnu, siger Henrik Stormer.